text: Kendt grænsekøbmand er død
  01 februar 2015 kl. 10.08
  Kay-Uwe Jensen, der blev kendt som manden med den krøllede habit, blev 71 år.
  En af de allermest farverige og kendte grænsekøbmænd døde torsdag. Det oplyser Ekstra Bladet i dag.
  Kay-Uwe Jensen var i 90erne en af de store grænsekøbmænd med flere butikker på den tyske side af grænsen.
  Grænsekøbmanden var halvt dansk og halvt tysk og var på flere områder en aktiv forretningsmand. Han stod også bag flere værtshuse og natklubber i Flensborg.
  Det var det afslappede forhold til sin påklædning, der gav ham navnet som manden med den krøllede habit. Et tilnavn som han selv brugte i sine mange reklamer.
  Kay-Uwe Jensen solgte i 2006 sine forretninger på grund af stigende konkurrence i grænsehandlen.
  I stedet opbyggede han en omfattende antikvitetssamling, som senere blev solgt til omkring 50 millioner kroner.
  Kay-Uwe Jensen døde ifølge Ekstra Bladet af kræft.
  